b'\n_START_ARTICLE_\nPandora (virksomhed)\n_START_SECTION_\nFinansielle data\n_START_PARAGRAPH_\nPandora er noteret p\xc3\xa5 Nasdaq Copenhagen. I 2017 udgjorde Pandoras samlede oms\xc3\xa6tning 22,8 mia. DKK_NEWLINE_(ca. EUR 3,0 mia.).\n_START_SECTION_\nHistorie\n_START_PARAGRAPH_\nVirksomheden blev grundlagt af Winnie Liljeborg og hendes dav\xc3\xa6rende k\xc3\xa6reste, senere \xc3\xa6gtef\xc3\xa6lle, Per Enevoldsen. I 1979 overtog parret en  lille guldsmedforretning p\xc3\xa5 N\xc3\xb8rrebro i K\xc3\xb8benhavn, som to \xc3\xa6ldre damer ville af med. Tre \xc3\xa5r senere, i 1982, blev en ny adresse i K\xc3\xb8benhavn fundet og et engrosfirma, Pandora, oprettet. Firmaet importerede smykker fra Thailand og solgte dem til butikker rundt om i Danmark. Da stadig flere kunder kom til, besluttede Winnie Liljeborg og Per Enevoldsen at ans\xc3\xa6tte en designer, s\xc3\xa5 de kunne fokusere p\xc3\xa5 at skabe deres egne smykker._NEWLINE_Pandora voksede til en international koncern, og efter flere tiln\xc3\xa6rmelser fra k\xc3\xb8bslystne kapitalfonde besluttede familien sig til at s\xc3\xa6lge 60 procent af livsv\xc3\xa6rket for et milliardbel\xc3\xb8b i 2008. Siden har Winnie Liljeborg, Per Enevoldsen og parrets s\xc3\xb8n, Christian Enevoldsen gradvist solgt ud af deres aktier i Pandora, der blev b\xc3\xb8rsnoteret i 2010._NEWLINE_Winnie Liljeborg og Per Enevoldsen var gift i mere end 25 \xc3\xa5r. Selv om de i dag er skilt, har de stadig forretningsm\xc3\xa6ssigt kontakt med hinanden gennem selskabet North-East Family Office, som de ejer i f\xc3\xa6llesskab. Selskabet styrer familiens aktiver, herunder deres velg\xc3\xb8rende form\xc3\xa5l. Da Pandora i 2010 blev b\xc3\xb8rsnoteret, tr\xc3\xa5dte Per Enevoldsen ud af bestyrelsen. Tiden efter salget blev bl.a. brugt p\xc3\xa5 velg\xc3\xb8renhedsarbejde, i dag lever han som ordineret, kronraget buddhistisk munk i et kloster (tempel) i Thailand. Per Enevoldsen blev if. Berlingske Business opgjort som den 14. rigeste dansker i 2016, med en formue p\xc3\xa5 6,9 mia. kroner. Hans s\xc3\xb8n, Christian Enevoldsen, bor ligesom sin far i Thailand og har stiftet egen familie.'